Hansie Cronjé-saak dalk heropenDie polisie in Indië wil glo die ondersoek na beweerde wedstrydknoeiery, waarby die voormalige Proteas-kaptein Hansie Cronjé betrokke was, heropen. Die media in Indië berig dat ŉ brief deur Britse owerhede aan die Indiese polisie nuwe besonderhede aan die lig gebring het. Die brief het te doen met ŉ sleutelgetuie in die saak, die Londense beroepswedder, Sanjiv Chawla. Die besluit om die ondersoek te heropen kom kort nadat drie krieketspelers van Pakistan in die Verenigde Koninkryk tronkstraf gekry het vir betrokkenheid by wedstrydknoeiery. Cronjé is in 2002 in ŉ vliegtuigongeluk dood voor hy aangekla kon word. ŉ Aantal Suid-Afrikaanse en Indiese krieketspelers is reeds in verband met die saak ondervra.